**Μήνυμα από τις ΣΕΑ του σχολείου.**
Προς παιδιά και γονείς,

Είναι δύσκολες στιγμές και πρωτόγνωρες για όλους, μικρούς και μεγάλους.

Καλούμαστε όλοι/ες άμεσα να ακολουθήσουμε τις οδηγίες των αρμοδίων και να παραμείνουμε στο σπίτι. Εκεί και μόνο μπορούμε να προστατευτούμε από τον ιό. Οι μετακινήσεις αυξάνουν τον κίνδυνο μετάδοσης. Ευχόμαστε να παρθούν οι κατάλληλες αποφάσεις για να πάρουν όλοι την απαραίτητη άδεια και απολαβές για να είναι εφικτό.

Προσπαθήστε να είστε ψύχραιμοι και να προστατεύσετε εσάς και την οικογένεια σας. Τα παιδιά δεν κινδυνεύουν από τον ιό όσο οι μεγαλύτεροι σε ηλικία άνθρωποι. Μπορούν όμως τον μεταδώσουν στην οικογένειά τους και για αυτό τον λόγο έχουν παρθεί αυτά τα μέτρα περιορισμού.

Είναι χιλιοειπωμένες οι οδηγίες, όμως δεν εφαρμόζονται ακόμη από όλους:
-Μένουμε σπίτι.
-Πλένουμε συχνά και καλά τα χέρια μας.
-Χρησιμοποιούμε αντισηπτικό αν έρθουμε σε επαφή με άλλα άτομα ή αντικείμενα που δεν είναι δικά μας.
-Δεν ανταλλάζουμε χειραψίες, αγκαλιές, φιλιά.
-Κρατάμε αποστάσεις τουλάχιστον ενός μέτρου.
-Δεν ακουμπάμε το στόμα, τα χέρια και τα μάτια μας.

Ακόμα και ο πιο κοντινός μας φίλος, δεν ξέρουμε πού βρισκόταν πριν να μας επισκεφτεί και αν ήρθε σε επαφή με άλλα άτομα που ασθενούν, ίσως χωρίς να το γνωρίζουν ακόμη. Οπότε ΠΡΕΠΕΙ να αποφύγουμε τις προσωπικές επαφές με ΟΛΟΥΣ. Ευτυχώς υπάρχει η τεχνολογία που μας επιτρέπει την διαδικτυακή επικοινωνία και δεν χρειάζεται να  στέλνουμε γράμματα με
 περιστέρια :)

Απολαύστε αυτήν την προσωρινή παύση του σχολείου (από το σπίτι), κάνοντας διάφορες δραστηριότητες που πριν δεν είχατε χρόνο. Ακούστε μουσική, δείτε ταινίες, φτιάξτε χειροτεχνίες, αθληθείτε, χορέψτε, μαγειρέψτε, περιποιηθείτε τον κήπο-φυτά σας. Περάστε χρόνο με τους δικούς σας και στηρίξτε ο ένας τον άλλο με ψυχραιμία, κατανόηση, αγάπη και ενσυναίσθηση.

Μην αγχώνεστε για την εξέλιξη των μαθημάτων. Όλα θα γίνουν στο χρόνο τους και όπως πρέπει. Κανένας λόγος ανησυχίας. Κάντε επαναλήψεις των μαθημάτων σας, εξασκηθείτε με ασκήσεις που σας δίνουν οι διδάσκοντές σας και ακολουθήστε τις οδηγίες τους.

Λίγες μέρες περιορισμού, δεν είναι το τέλος του κόσμου, ακόμα κι αν είναι δύσκολο. Θα περάσει σύντομα ΑΝ όλοι μείνουμε σπίτι. Αν όχι, θα διαρκέσει αρκετό περισσότερο καιρό όπως έγινε σε χώρες που ο κόσμος δεν ακολούθησε τις οδηγίες "ΜΕΝΟΥΜΕ ΣΠΙΤΙ".

Με εκτίμηση και αισιοδοξία,

Κωνσταντίνα Αγαθοκλέους και Παναγιώτα Ζαρή
Σύμβουλοι Επαγγελματικής Αγωγής (ΣΕΑ)

**Σημείωση**: Παρακολουθείτε στην ιστοσελίδα του σχολείου για νέες ανακοινώσεις που αφορούν θέματα της Γ τάξης γυμνασίου.